Grande amore
A Grande amore (magyarul: Nagy szerelem) egy dal, amely Olaszországot képviselte a 2015-ös Eurovíziós Dalfesztiválon, Bécsben az olasz popera trió, az Il Volo előadásában. A dal a 2015. február 14-én rendezett Sanremói dalfesztivál 16 fős döntőjében nyerte el az indulás jogát, ahol a zsűri és a nézői szavazatok együttese alakította ki a végeredményt. A dalt Francesco Boccia és Ciro Esposito szerezte.

2015-ös Eurovíziós Dalfesztivál 
Mivel Olaszország az Öt Nagy tagja, nem kellett részt venniük az elődöntőben. A május 23-án rendezett döntőben fellépési sorrendben huszonhetedikként, azaz utolsóként adták elő az albán Elhaida Dani I'm Alive című dala után. A trió a 3. helyen végzett 292 ponttal - ez a verseny történetének 5. legmagasabb pontszáma, és éppen annyi, amennyit a 2006-os győztes, a Lordi szerzett. A szavazás során 9 országtól kapták meg a maximális 12 pontot (Albánia, Ciprus, Görögország, Izrael, Málta, Portugália, Románia, Oroszország, Spanyolország).

A részletes eredmények kihirdetése után derült ki, hogy Olaszország toronymagasan nyerte a televotingot (80 ponttal előzték meg a második helyezett Oroszországot), viszont a zsűri csak a 6. helyre sorolta a produkciót, így összességében a 3. helyen végeztek.

Díjak

ESC Radio Awards
2006-tól minden évben megszavazza az európai, az amerikai és az ausztrál közönség az ESC Radio Awards győzteseit. Mint ahogy a dalfesztiválon, itt sem lehet saját országra szavazni.

2015-ben az Il Volo két kategóriában volt jelölve: a Legjobb dal és a Legjobb csapat kategóriában. A legjobb dal díját 25,92%-kal nyerte meg az Il Volo, a második helyen a belga Loïc Nottet Rhythm Inside című dala végzett 19,33%-kal, a harmadik helyen pedig az orosz Polina Gagarina A Million Voices című dala 8,17%-kal.

A Legjobb csapat díját 37,13%-kal nyerték meg, megelőzve az Észtországot képviselő Elina Born és Stig Rästa duóját (18,8%) és a norvég Mørland-ot és Debrah Scarlett-et (11,44%).

Marcel Bezençon-díj
A Marcel Bezençon-díj 2002-ben jött létre azzal a céllal, hogy díjazzák a legjobb dalokat az Eurovíziós Dalfesztivál döntőjében. A díjat a svéd Christer Björkman (az 1992-es Eurovíziós Dalfesztivál svéd indulója, most a svéd delegáció vezetője) és Richard Herrey (az 1984-es győztes Herreys trió tagja) alapította. A díj a nevét Marcel Bezençonról, az Eurovíziós Dalfesztivál megalkotójáról kapta.

A díjakat 3 kategóriában osztják ki: sajtódíj, művészi díj és zeneszerzői díj. Az Il Volo 2015-ben elnyerte a sajtódíjat, amelyet az akkreditált újságírók szavaznak meg.

Dalszöveg

Toplista

Jegyzetek

Külső hivatkozások

Fordítás

Dalok a 2015-ös Eurovíziós Dalfesztiválon